Okresná prokuratúra Ružomberok 
Dončova 8, 034 53 Ružomberok 1

Sp. zn. : 2 Pv 360/14/5508	Ružomberok, 22.1.2015
EEČ : 2-42-9-2015

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Ružomberok
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 31.10.2014 v presne nezistenej dobe, vo večerných hodinách do 23.30 h, v byte v mieste trvalého bydliska v Ružomberku, na ulici XXXXX z bielych šuštiakových nohavíc patriacich jeho matke XXXXX, nar. XXXXX, ktoré sa nachádzali v skrini v chodbe bytu, odcudzil finančnú hotovosť vo výške 50,- eur, následne z bytu odišiel na neznáme miesto, pričom asi o 22.00 h sa opätovne do bytu vrátil a zo skrine v chodbe odcudzil šuštiakové nohavice aj s finančnou hotovosťou vo výške 250,- eur, čím spôsobil poškodenej XXXXX, nar. XXXXX, trvale bytom XXXXX, XXXXX škodu vo výške 300,- eur, 

lebo trestné stíhanie je neprípustné, preto že je trestné stíhanie podmienené súhlasom poškodeného a nebol súhlas daný alebo bol vzatý späť

Odôvodnenie:
	Poverená príslušníčka OO PZ v Ružomberku uznesením ČVS:ORP-569/OO-RK-2014 zo dňa 24.11.2014 podľa § 199 ods. 1 Trestného poriadku začala trestné stíhanie  vo veci prečinu krádeže podľa § 212 ods. 1 Trestného zákona a súčasne podľa § 206 ods. 1 Trestného poriadku vzniesla za tento prečin obvinenie XXXXX, nar. XXXXX, trvale bytom XXXXX, XXXXX. Obvinenému XXXXX bolo vznesené obvinenie za skutok, že dňa 31.10.2014 v presne nezistenej dobe, vo večerných hodinách do 23.30 h, v byte v mieste trvalého bydliska v Ružomberku, na ulici XXXXX z bielych šuštiakových nohavíc patriacich jeho matke XXXXX, nar. XXXXX, ktoré sa nachádzali v skrini v chodbe bytu, odcudzil finančnú hotovosť vo výške 50,- eur, následne z bytu odišiel na neznáme miesto, pričom asi o 22.00 h sa opätovne do bytu vrátil a zo skrine v chodbe odcudzil šuštiakové nohavice aj s finančnou hotovosťou vo výške 250,- eur, čím spôsobil poškodenej XXXXX, nar. XXXXX, trvale bytom XXXXX XXXXX škodu vo výške 300,- eur.

	Poškodená XXXXX ako matka obvineného XXXXX dňa 10.11.2014 po poučení podľa § 211 Trestného poriadku dala súhlas na trestné stíhanie svojho syna obvineného XXXXX.  

	Dňa 04.12. 2014 do zápisnice o výsluchu svedka - poškodeného na Obvodnom oddelení PZ v Ružomberku uviedla, že súhlas na trestné stíhanie svojho syna XXXXX, ktorý dala dňa 10.11.2014 berie späť a nedáva súhlas na jeho trestné stíhanie. 

	Podľa § 211 ods. 1 Trestného poriadku trestné stíhanie pre trestný čin krádeže podľa § 212  Trestného zákona proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď, ako aj pre trestný čin opilstva podľa § 363 Trestného zákona, ak inak vykazuje znaky skutkovej podstaty niektorého z trestných činov uvedených v § 211 ods. 1 Trestného poriadku možno začať a v už začatom trestnom stíhaní pokračovať iba so súhlasom poškodeného.  Ak je poškodených jedným skutkom niekoľko, stačí súhlas len jedného z nich. 

	Podľa § 215 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.  

	Podľa § 9 ods. 1 písm. f) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný alebo bol vzatý späť. 

	Vzhľadom na to, že poškodená XXXXX dňa 04.12.2014  vzala späť súhlas na trestné stíhanie jej syna obvineného XXXXX, nar. XXXXX boli splnené podmienky na postup predpokladaný vo vyššie uvedených ustanoveniach Trestného poriadku.  Z tohto dôvodu som rozhodla tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Jana Badinková
prokurátorka